Trichotomie

D'Trichotomie (vum griicheschen trichotomía „Dräideelung“, zesummegesat aus tricha „dräifach“ an tomē „Schnëtt“) bezitt sech meeschtens op eng dräideeleg Opdeelung. Dësen Ausdrock steet an enger Rei mat der Dichotomie (wuertwiertlech „Zweedeelung“) a Polytomie (wuertwiertlech „Villdeelung“).

Eng vereelzt Bedeitung vum Wuert ass „Hoerspléckerei“ oder „Spëtzfënnegkeet“. An deem Fall kënnt den éischten Deel vum Wuert Trichotomie vum griicheschen thrix (Genitiv trichós) „Hoer“ a bedeit wuertwiertlech "Hoerdeelung".

 Mathematik 
An der Mathematik ass d'Opdeelung vun de reellen Zuelen a positiv, negativ Zuelen an d'Null eng Trichotomie am strikte Sënn.

Eng Verallgemengerung dovun ass d'Trichotomie vun der Uerdnung: Fir reell Zuelen a a b gëllt genee eng vun de Relatiounen:

 a < b
 a = b
 a > b

Dës Eegenschaft gëllt an all totaler Uerdnung. 

 Strofrecht 
Am Droit gëtt d'Opdeelung vu Strofdelikter a Verbriechen, Vergoen a Verstéiss, déi aus dem franséische Recht staamt an typesch fir dat kontinentaleuropäescht Strofrecht ass, als Trichotomie bezeechent. Den 1. Januar 1975 huet eng Dichotomie (Opdeelung a Verbriechen a Vergoen) seng Plaz an der Bundesrepublik Däitschland ageholl, an de Begrëff ass domat obsolet ginn.

 Chrëschtlech Anthropologie 
An der chrëschtlecher Anthropologie bezitt sech d'Trichotomie op eng Vue, no där de Mënsch aus dräi Deeler besteet, déi meeschtens als Geescht, Séil a Läif bezeechent ginn. An der réimesch-kathoulescher Kierch gëtt Doktrinn vun der Trichotomie zënter dem Véierte Konzil vu Konstantinopel als Ketzerei ugesinn, souwäit se de Geescht zu enger onofhängeger Substanz nieft der Séil mécht. Net all Theologen, déi vu Geescht, Séil a Kierper schwätzen, versti „Geescht“ a „Séil“ als separat Deeler am Mënsch oder menge mat „Geescht“ en eegestännegen Deel vun der Séil.

Déi chrëschtlech Trichotomie vum Mënsch (Geescht, Séil, Läif) däerf net mat der Trichotomie vun der Séil vum Platon verwiesselt ginn. De Platon huet ugeholl, datt d'Séil aus dräi Deeler besteet. Hien huet d'Séil an e rationalen an an en irrationalen Deel opgedeelt; dee leschte gouf weider an e „wënschenden“ an en „couragéierten“ Deel opgedeelt.

 Taxonomie 
An der biologescher Taxonomie, besonnesch an der Kladistik, bezitt d'Trichotomie sech op dräi Kladen, déi matenee Famill sinn a bei deenen et net kloer ass, wat fir eng d'Schwëstergrupp vun den aneren zwou ass.

Kategorie:Philosophie
Kategorie:Droit
Kategorie:Theologie